上林白鹿赋（以君德至天珍物充囿为韵）
李蒙 (Tang)
仰彼元化。稽乎典坟。验休徵于列辟。知至理之有君。远方图物。不宝旅獒之贡。灵契潜感。岂惟鸣凤之闻。降百祥之昭晰。和四气之氤氲。粤有奇兽。言彰圣德。贲然来思。载白其色。才麌麌以呈贶。不呦呦于野食。谢仙家之腾骑。归御苑而栖息。于是上囿幽閒。禁林清秘。炯如玉立。皎若霜萃。场町疃于池沙。影光芒于山翠。皇心愉兮德所感。众目骇兮荣其至。画辐为饰。能随太守之车。缘缋称珍。可荐王侯之位。且夫劲角昭勇。缟色呈鲜。应皇家之盛德。当圣运之承天。足使殷帝之狼。耻擅衔钩之瑞。吴门之马。惭当曳练之妍。其来也。则天祚明德。神推有仁。故以奇质表瑞。非为育珍。其扰也。则一人有道。四海无拂。故知以惠性含和。宁将玩物。宜其祯祥远畅。圣范光充。保康功于勿伐。弥大命于无穷。赋曰。元化凝兮神功就。瑞兽格兮充君囿。质皓耀以霜洁。角淋漓而玉秀。耻射兔于东游。笑获麟于西狩。惟皇灵之介福。固永命而何究。